ཀོ་མའེ་སི་ཚོགས་པའི་ཞིབ་འཇུག་ལྟར་ན།བཟའ་ཟླའི་བར་གྱི་བརྩེ་མདང་ཟབ་ན་མདུན་ཆགས་རྨེན་འབྲས་དང་ནུ་འབྲས་གསོ་བཅོས་བྱེད་པར་ཕན་པ་ཆེན་པོ་ཡོད་པར་མ་ཟད།ད་རུང་སྙིང་གི་ཁྲག་རྩ་བདེ་ཐང་ཡོང་བར་ཕན་ཞིང་།ཨལ་ཟེ་མེར་ནདའབྱུང་བའི་ཉེན་ཁ་ཇེ་ཆུང་དུ་བཏང་ནས།སེམས་ཁམས་བདེ་ཐང་ཡོང་བར་བྱེད་ཐུབ།ཀྲུང་གོ་གསོ་རིག་ཚན་རིག་གླིང་འབྲས་སྐྲན་སྨན་ཁང་འབྲས་སྐྲན་སྔོན་འགོག་ཚན་ཁག་གི་དགེ་རྒན་ཆེན་མོ་ཡོན་ཧྥུན་ལན་གྱིས་བསྟན་དོན།བཟའ་ཟླའི་བར་གྱི་བརྩེ་འདང་ཟབ་ན་སྤྱིར་བཏང་གིས་སེམས་ཁམས་བཟང་པོ་ཞིག་ཡོད་པས།སེམས་ཁམས་བཟང་པོ་ཡོད་པ་དེ་ནི་ནད་རིགས་གསོ་བཅོས་བྱེད་པའི་སྨན་མཆོག་ཡིན་ལ།དེ་ལས་གཞན་ད་རུང་བཟའ་ཟླའི་བར་གྱི་བརྩེ་འདང་ཟབ་ན་གཉིད་སྐྱིད་པོ་རོལ་བར་ཕན་པ་རེད།གལ་ཏེ་དུས་ཡུན་རིང་པོར་གཉིད་སྐྱིད་པོ་ཞིག་རོལ་མ་ཐུབ་ན།ལུས་སྟེང་གི་ནང་གནས་ཟགས་ཐོན་ལ་གཏོར་བརླག་ཐེབས་པ་དང་།རིམས་འགོག་ནུས་པ་ཇེ་དམའ་རུ་བཏང་སྟེ།ནད་རིགས་སྣ་ཚོགས་འབྱུང་བ་རེད།དེ་ལས་ལྡོག་སྟེ་གཉིད་སྐྱིད་པོར་རོལ་ཐུབ་པ་དང་སེམས་ཁམས་སྐྱིད་པོ་ཡོང་ན་ནང་གི་ཟགས་ཐོན་དོ་མཉམ་ཡོང་བར་ཕན་པ་ཡོད་པ་དང་།ནང་གི་ཟགས་ཐོན་དོ་མཉམ་ཡོང་ན་སྐྱེས་པར་མདུན་ཆགས་རྨེན་འབྲས་དང་བུད་མེད་ལ་ནུ་འབྲས་དང་མངལ་འབྲས།བསམ་སེའུ་འབྲས་སྐྲན་སོགས་འབྱུང་ཚད་ཇེ་དམའ་རུ་འགྲོ་བ་རེད།བུད་མེད་རྣམས་ལ་ལྷག་ཏུ་སེམས་ཁམས་མི་སྐྱིད་པའི་དབང་གིས་ཡི་མུག་པའི་ནད་འབྱུང་སླ་མོད།འོན་ཀྱང་གཉེན་སྒྲིག་བྱས་ཟིན་པའི་བུད་མེད་ལ་ཡི་མུག་པའི་ནད་འབྱུང་བའི་ཚད་ཧ་ཅང་དམའ།བཟའ་ཟླའི་བར་གྱི་བརྩེ་འདང་ཟབ་ན་སེམས་ཁམས་སྐྱིད་པོ་ཡོང་བས་ཡི་མུག་པ་སོགས་སེམས་ཁམས་སྟེང་གི་ནད་རིགས་འབྱུང་བའི་ཉེན་ཁ་ཧ་ཅང་ཆུང་།ཆེད་མཁས་པས་ད་རུང་བཤད་རྒྱུར།འཚོ་བའི་གོམས་སྲོལ་མི་ལེགས་པ་ནི་དལ་གཤིས་ནད་རིགས་སྣ་ཚོགས་འབྱུང་བའི་རྒྱུ་རྐྱེན་གཙོ་བོ་ཡིན་པ་སྟེ།དཔེར་ན་སྣུམ་ཟས་བཟའ་རྒྱུར་དགའ་བ་དང་རྒྱས་བཟའ་རྒྱས་འཐུང་བྱས་པ་ལས་ཁྲག་ཤེད་མཐོ་བའི་ནད་དང་གཅིན་སྙི་ཟ་ཁུའི་ནད།ཀླད་སྙིང་ཁྲག་རྩའི་ནད་སོགས་འབྱུང་བ་རེད།བཟའ་ཟླའི་བར་གྱི་བརྩེ་འདང་ཟབ་ན་ཕན་ཚུན་གྱི་འགན་འཁྲིའི་འདུ་ཤེས་ཇེ་དྲག་ཏུ་སོང་ནས།བདེ་ཐང་མིན་པའི་བཟའ་བཏུང་རོལ་སྟངས་དང་ངལ་གསོ་བྱེད་སྟངས་བསྒྱུར་ཐུབ་པར་མ་ཟད།ཕན་ཚུན་གྱི་གོམས་སྲོལ་ངན་པར་ལྟ་སྐུལ་བྱེད་ངེས་རེད།